杜甫
荆南兵马使太常卿赵公大食刀歌
太常楼船声嗷嘈，问兵刮寇趋下牢。牧出令奔飞百艘，
猛蛟突兽纷腾逃。白帝寒城驻锦袍，玄冬示我胡国刀。
壮士短衣头虎毛，凭轩拔鞘天为高。翻风转日木怒号，
冰翼雪澹伤哀猱。镌错碧罂鸊鹈膏，铓锷已莹虚秋涛，
鬼物撇捩辞坑壕。苍水使者扪赤绦，龙伯国人罢钓鳌。
芮公回首颜色劳，分阃救世用贤豪。赵公玉立高歌起，
揽环结佩相终始，万岁持之护天子。得君乱丝与君理，
蜀江如线如针水。荆岑弹丸心未已，贼臣恶子休干纪。
魑魅魍魉徒为耳，妖腰乱领敢欣喜。用之不高亦不庳，
不似长剑须天倚。吁嗟光禄英雄弭，大食宝刀聊可比。
丹青宛转麒麟里，光芒六合无泥滓。